CELEX: 62022CN0007
Language: hr
Date: 2022-01-04 00:00:00
Title: Predmet C-7/22 P: Žalba koju je 4. siječnja 2022. podnio RQ protiv presude Općeg suda (treće vijeće) od 17. studenoga 2021. u predmetu T-147/17, Anastassopoulos i dr./Vijeće i Komisija

14.3.2022   
            
            
               HR
            
            
               Službeni list Europske unije
            
            
               C 119/27
            
         
      Žalba koju je 4. siječnja 2022. podnio RQ protiv presude Općeg suda (treće vijeće) od 17. studenoga 2021. u predmetu T-147/17, Anastassopoulos i dr./Vijeće i Komisija
      (Predmet C-7/22 P)
      (2022/C 119/35)
      Jezik postupka: francuski
      
         Stranke
      
      
         Žalitelj: RQ (zastupnici: M. Meng-Papantoni, H. Tagaras, odvjetnici)
      
         Druge stranke u postupku: Vijeće Europske unije, Europska komisija
      
         Zahtjevi
      
      Žalitelj od Suda zahtijeva da:
      
                  —
               
               
                  prihvati žalbu i ukine pobijanu presudu;
               
            
                  —
               
               
                  donese zakonitu odluku u nastavku postupka;
               
            
                  —
               
               
                  naloži drugim strankama u postupku snošenje troškova.
               
            
         Žalbeni razlozi i glavni argumenti
      
      Kao prvo, žalitelj tvrdi da je Opći sud iskrivio njegovu tužbu u pogledu štetne radnje.
      Kao drugo, žalitelj ističe da je Opći sud počinio nekoliko pogrešaka koje se tiču prava:
      Kada je, prije svega, riječ o odgovornosti Unije zbog protupravnog ponašanja, Opći sud je povrijedio načela pravne države iz članka 47. Povelje Europske unije o temeljnim pravima tako što je presudio da radnje i propusti Euroskupine ni na koji način ne mogu dovesti do deliktne odgovornosti Unije. Opći sud je također povrijedio načelo jednakog postupanja tako što je presudio da je samo stjecanje obveznica, naknadno diskontiranih, od strane fizičkih i pravnih osoba, dovoljno da bi se smatralo da su te osobe u istoj ili usporedivoj situaciji u smislu sudske prakse.
      Opći sud je potom počinio pogreške koje se tiču prava koje se odnose na objektivnu odgovornost. Kao prvo, prema žaliteljevu mišljenju, Opći sud je pogrešno isključio samu mogućnost nastanka objektivne odgovornosti. Kao drugo, Opći sud je počinio pogrešku koja se tiče prava u svojoj ocjeni je li šteta „neuobičajena”.